PATVIRTINTA

Klaipėdos Hermano Zudermano gimnazijos direktoriaus 2016 m. rugpjūčio 19 d. įsakymu Nr. V1-122

PRITARTA

Klaipėdos Hermano Zudermano mokinių parlamento

2016 m. gegužės 19 d. posėdyje

**KLAIPĖDOS HERMANO ZUDERMANO GIMNAZIJOS MOKINIŲ VIDAUS TVARKOS TAISYKLĖS**

1. **BENDROSIOS NUOSTATOS**

1. Šios Mokinių vidaus tvarkos taisyklės (toliau vadinama – Taisyklės) reglamentuoja Klaipėdos Hermano Zudermano gimnazijos (toliau – Gimnazijos) mokinių vidaus tvarką gimnazijoje: bendrąsias mokinių elgesio normas, atsakomybę, skatinimą ir nuobaudas, mokinių budėjimo, maitinimo organizavimą.

2. Mokinių interesus, jų poreikius tiria ir gina Gimnazijos mokinių parlamentas.

3. Mokiniai turi būti lojalūs savo Gimnazijai, ginti jos garbę ir deramai jai atstovauti.

**II. BENDRIEJI VIDAUS TAVARKOS REIKALAVIMAI MOKINIAMS**

4. Mokinys turi teisę:

4.1. pagal savo gebėjimus ir poreikius mokytis Gimnazijoje, savarankiškai mokytis, gauti geros kokybės švietimą ir įgyti išsilavinimą;

4.2. sulaukęs 14 metų, savarankiškai pasirinkti dorinio ugdymo (tikybos arba etikos) programą;

4.3. pasirinkti formaliojo švietimo programas papildančius ir jo saviraiškos poreikius tenkinančius šių programų modulius, pasirenkamųjų dalykų programas, kursus, neformalųjį švietimą gimnazijos ugdymo plano nustatyta tvarka;

4.4. į psichologinę, specialiąją pedagoginę, specialiąją, socialinę pedagoginę pagalbą, ugdymo karjerai pagalbą ir, esant būtinybei, medicininę pagalbą;

4.5. į poilsį ir laisvalaikį, atitinkantį savo amžių ir sveikatą;

4.6. gauti iš mokytojo savalaikę informaciją apie mokymosi pasiekimus, vertinimą ir kitą su mokymusi susijusią informaciją; dalyvauti posėdžiuose, kai svarstomas jo elgesys;

4.7. mokytis savitarpio pagarba grįstoje, psichologiškai, dvasiškai ir fiziškai saugioje aplinkoje, turėti higienos reikalavimus atitinkančius mokymosi krūvį ir aplinką;

4.8. į minties, sąžinės, religijos, žodžio laisvę;

4.9. į nešališką mokymosi pasiekimų įvertinimą;

4.10. kreiptis į Gimnazijos direktorių dėl vertinimo objektyvumo nustatymo Gimnazijos nustatyta tvarka;

4.11. dalyvauti Gimnazijos savivaldoje Gimnazijos nuostatuose nustatyta tvarka;

4.12. dalyvauti svarstant ugdymo proceso organizavimo klausimus;

4.13. puoselėti savo gimtąją ir valstybinę kalbą, kultūrą, papročius bei tradicijas;

4.13. kreiptis į mokinių parlamentą dėl savo teisių gynimo;

4.14. burtis į vaikų ir jaunimo organizacijas, lavintis saviugdos ir saviraiškos būreliuose, dalyvauti visuomenės gyvenime, taikiuose susirinkimuose, kurių veikla neprieštarauja Lietuvos Respublikos įstatymams;

4.15. praleistas pamokas teisinti vadovaujantis Gimnazijos mokinių pamokų lankomumo apskaitos ir gimnazijos nelankymo prevencijos tvarkos aprašu;

4.16. keisti dalyko kursą, pasirenkamąjį dalyką ar modulį Gimnazijos ugdymo plano nustatyta tvarka;

4.17. nutraukus Mokymo sutartį ar kitais atvejais, atsiskaičius su Gimnazijos biblioteka, dalykų mokytojais, gauti reikalingus dokumentus;

4.18. žinoti, kokių Rekomendacijų dėl poveikio priemonių taikymo netinkamai besielgiantiems mokiniams laikomasi Gimnazijoje;

4.19. gauti kompensavimą už važiavimo į Gimnaziją išlaidas Gimnazijos direktoriaus nustatyta tvarka;

4.20. įstatymų nustatyta tvarka ginti savo teises.

5. Mokinys privalo:

5.1. laikytis visų mokymo sutarties sąlygų, šių taisyklių ir kitų Gimnazijos vidaus tvarką reglamentuojančių dokumentų reikalavimų;

5.2. būti tolerantišku, atsakingu, akademiškai sąžiningu, noriai bendraujančiu ir bendradarbiaujančiu tiek su mokiniais, tiek su mokytojais, aktyviai dalyvauti gimnazijos veikloje ir stengtis savo pasiekimais garsinti jos vardą, garbingai jai atstovauti;

5.3. mokytis pagal savo gebėjimus ir poreikius, lankyti mokytojų konsultacijas, be nepateisinamų priežasčių nepraleisti pamokų. Praleidęs be priežasties daugiau nei 3 pamokas per mėnesį, mokinys kviečiamas pokalbiui pas socialinę pedagogę; problemoms kartojantis, mokiniui taikomos prevencinės poveikio priemonės, numatytos Gimnazijos „Mokinių pamokų lankomumo apskaitos ir nelankymo prevencijos tvarkos apraše“;

5.4. susirgus tą pačią dieną informuoti klasės vadovą; atvykus į pamokas po ligos pirmąją dieną pateikti klasės vadovui praleistas pamokas pateisinantį dokumentą; jei praleista daugiau kaip trys dienos dėl ligos, būtina gydytojo išduota pažyma;

5.5. sistemingai sekti mokymosi rezultatus elektroniniame dienyne;

5.6. gerbti mokytojus ir kitus Gimnazijos bendruomenės narius, nepažeisti jų teisių ir teisėtų interesų;

5.7. gerbti kitų mokinių teisę mokytis;

5.8. gerbti valstybinę, savo gimtąją kalbą ir kultūrą, kitas kalbas ir kultūras;

5.9. laikytis bendravimo normų;

5.10. vykdyti Gimnazijos vadovų, pedagogų ir kitų Gimnazijos darbuotojų teisėtus reikalavimus;

5.11. iki rugsėjo 15 d. pasitikrinti sveikatą ir pažymą pateikti klasės vadovui;

5.12. dalyvauti Gimnazijoje organizuojamuose testavimuose, pasiekimų patikrinimuose.

1. **APRANGOS IR IŠVAIZDOS REIKALAVIMAI**

6. Kiekvienas mokinys privalo dėvėti tvarkingą mokyklinę uniformą, pagarbos gimnazijai ir jos tradicijoms išraišką:

6.1. 1-4 klasių berniukams – mėlynos kelnės ir žalias švarkelis arba bordo spalvos liemenė ir tamsios kelnės, mergaitėms – mėlyna suknelė ir žalias švarkelis arba bordo spalvos prijuostė ir tamsus sijonas ar kelnės;

6.2. 5-8 klasių berniukams – žalias megztinis, tamsios kelnės, mergaitėms – žalias megztinis, tamsus sijonas ar kelnės;

6.3. I-IV gimnazijos klasių vaikinams – žalias švarkas ir tamsios kelnės, merginoms – žalias švarkas ir tamsios kelnės ar sijonas;

6.4. atšilus orams, Gimnazijos administracijai leidus, mokiniai gali nedėvėti megztinių ar švarkų, bet apranga turi būti kultūringa ir estetiška, 1-4 klasių mokiniams berniukams galimas uniformos variantas – prailginti melsvi šortai; draudžiama vilkėti rūbus, nedengiančius pečių, itin trumpus sijonus ar šortus, sportinę ar pliažo aprangą.

7. Bendra mokinių, mokytojų ir Gimnazijos vadovų komisija sistemingai organizuoja patikrinimus, kaip mokiniai dėvi mokyklinę uniformą.

8. Mokinys uniformą privalo dėvėti atstovaudamas gimnaziją miesto, šalies ar tarptautiniuose renginiuose.

9. Pavieniais atvejais, esant tam tikrom aplinkybėm (mokinių parlamento organizuojamiems renginiams, klasių išvykoms ir pan.), su klasių vadovais, direktoriaus pavaduotoju ugdymui suderintu metu mokinys gali vilkėti švarią, tvarkingą laisvo stiliaus aprangą.

10. Per kūno kultūros pamokas dėvima tik sportinė apranga ir avalynė. Neturintis tinkamos aprangos ir avalynės mokinys laikomas nepasiruošusiu pamokai.

11. Mokinys savo paltą, striukę palieka rūbinėje ar savo spintelėje (jei tokia yra). Mokytojas turi teisę mokinio su paltu, striuke neįleisti į pamoką. Už asmeninius daiktus (telefoną, skėtį, piniginę ar kt.), paliktus rūbinėje ar savo spintelėje, gimnazija neatsako.

12. Mokinys privalo laikytis higienos reikalavimų (švaros, tvarkos).

1. **ELGESIO REIKALAVIMAI**

13. Mokinys nevėluoja į pamokas, stengiasi į Gimnaziją ateiti bent 5 min. anksčiau iki jo pirmosios pamokos pagal tvarkaraštį pradžios. Jei mokinys per mėnesį vėluoja daugiau kaip tris kartus, jis kviečiamas pokalbiui pas Gimnazijos socialinę pedagogę.

14. Mokinys išeina iš Gimnazijos pasibaigus visoms pamokoms, užsiėmimams. Savavališkai išeiti iš pamokos jis gali gavęs mokytojo, klasės vadovo, visuomenės sveikatos priežiūros specialisto ar vieno iš Gimnazijos vadovų leidimą. Prie nurodyto kabineto laukia nuskambėjus pirmajam skambučiui. Išeiti iš pamokos nenuskambėjus skambučiui negalima. Apie pamokos pabaigą skelbia ne skambutis, o mokytojas.

15. Mokinys privalo:

15.1. būti pasiruošęs pamokai, užsiėmimui, turėti būtinas mokymosi priemones (tvarkingus vadovėlius, knygas, pratybų sąsiuvinius, rašymo priemones, skaičiuotuvus ir t.t.), neužsiimti pašaliniais darbais, savo elgesiu netrukdyti mokytis bendraklasiams ir netrukdyti mokytojams vesti pamokas;

15.2. pertraukų metu elgtis drausmingai, savo elgesiu nesukelti sveikatai ir gyvybei pavojingų situacijų, klausyti teisėtų budinčių mokytojų nurodymų ir juos vykdyti, reaguoti į pastabas. Kai kitiems mokiniams vyksta pamokos, mokiniai, turintys tuo metu laisvą pamoką, neturėtų būti koridoriuje;

15.3. valgykloje elgtis kultūringai: netriukšmauti, nesistumdyti eilėje, pagarbiai elgtis su maistu, nesisavinti kitų valgio, neperstatinėti valgyklos kėdžių, nepalikti nenuneštų indų;

15.4. per pamokas sėdėti mokytojų arba klasės vadovo nustatyta tvarka, prižiūrėti savo mokymosi vietą kabinetuose, atsakyti už darbo vietos švarą;

15.5. saugoti savo, draugų ir Gimnazijos turtą: tausoti inventorių, vadovėlius, knygas. Pastebėjus sugadintą inventorių, apie tai iš karto informuoti mokytoją;

15.6. saugoti Gimnazijos žaliuosius plotus: jų netrypti, nešiukšlinti, talkinti Gimnazijai, tvarkant jos aplinką;

15.7. ruošti namų darbus, sąžiningai ir laiku atlikti kontrolines užduotis, mokytojo nurodytu laiku atsiskaityti už nerašytus kontrolinius ar kitus rašto darbus;

15.8. iš anksto žinant apie nedalyvavimą pamokose (varžybos, olimpiados, renginiai, šeimyninės aplinkybės ar kt.), pranešti apie tai klasės vadovui ir dėstantiems mokytojams, gauti iš jų užduotis savarankiškam darbui;

15.9. vykdant praktinių darbų užduotis, dalyvaujant išvykose, laikytis saugumo technikos taisyklių;

15.10. būti nepakančiam amoraliems ir antivisuomeniniams poelgiams;

15.11. pabaigus programą arba išvykstant iš Gimnazijos grąžinti mokinio pažymėjimą, atsiskaityti su Gimnazijos biblioteka, vadovėlius grąžinti kiekvienam dalyko mokytojui. Atsiskaitymą parašu patvirtina mokytojai ir bibliotekos vedėjas.

16. Gimnazijoje netoleruojamos patyčios, melavimas, apgaudinėjimas, nusirašinėjimas.

17. Mokiniui draudžiama:

17. 1. pamokose valgyti, gerti;

17.2. pamokų metu įsijungti ir naudotis mobiliuoju telefonu be mokytojo leidimo. Telefonas turi būti išjungtas. Jei mokinys nepaiso draudimų ir naudojasi telefonu, mokytojas turi teisę jį paimti, o grąžinti tik mokinio tėvams;

17.3. pamokų metu įsijungti ir naudotis **mp3 (ar panašiais) grotuvais;**

17.4. įsinešti į Gimnaziją ginklų, peilių, dujų balionėlių, toksinių medžiagų, narkotikų ar kitų kenksmingų ir sveikatai pavojingų daiktų;

17.5. Gimnazijoje ir jos teritorijoje naudoti kvaišalus, rūkyti tabaką ir elektronines cigaretes, vartoti energinius gėrimus, žaisti azartinius žaidimus, atsivesti pašalinius asmenis;

17.6. savo elgesiu sukurti kitiems ir sau pavojingas situacijas, suteikti fizinį skausmą ar moralinį pažeminimą: filmuoti ar fotografuoti kitą asmenį be jo sutikimo;

17.7. įsinešti į Gimnaziją garso įrašus, literatūrą, laikraščius, žurnalus ir kitus leidinius, kurie tiesiogiai skatina ar propaguoja karą, žiaurų elgesį, smurtą, pornografiją;

17.8. Gimnazijoje sudarinėti turtinius sandorius (pirkti-parduoti);

17.9. be mokytojų leidimo imti, išnešti iš kabinetų priemones;

17.10. be Gimnazijos vadovo leidimo vieniems išvykti į ekskursiją;

17.11. savavališkai pasišalinti iš renginio, ypač jei renginys vyksta pamokos metu, išskyrus atvejį, kai apie tai iš anksto informuoja savo dalyko mokytoją ar renginio organizatorių;

17.12. savavališkai kabinti stenduose pačių atsineštą informaciją.

18. Mokinys aktyviai, pagal galimybes dalyvauja gimnazijos organizuojamuose renginiuose, akcijose.

19. Mokiniams pamokų metu išvykti į sporto varžybas ar koncertines keliones, kitose institucijose organizuojamus renginius galima tik Gimnazijos direktoriui leidus.

20. Mokiniai stengiasi atsakingai vykdyti Gimnazijos nustatyta tvarka paskirtas pareigas: budintieji klasėje atsako už švarą, tvarką kabinete, budintieji Gimnazijoje – už švarą, tvarką Gimnazijos bendrose erdvėse.

1. **MOKINIŲ ATSAKOMYBĖ, SKATINIMAS IR NUOBAUDOS**

21. Už sugadintą ar sunaikintą gimnazijos turtą žalą atlygina mokinio tėvai (globėjai, rūpintojai) Lietuvos Respublikos civilinio kodekso nustatyta tvarka. Žalos dydį įvertina gimnazijos direktoriaus sudaryta komisija. Padaryta žala mokinio (jo tėvų, globėjų, rūpintojų) atlyginama:

21.1. sutvarkant, suremontuojant arba pakeičiant sugadintą daiktą nauju;

21.2. sumokant už padarytą žalą tuo metu galiojančiais įkainiais į Gimnazijos paramos sąskaitą;

21.3. vietoj pamesto ir (ar) sugadinto vadovėlio bei grožinės literatūros knygos nuperkant naują ar pakeičiant analogiškos vertės nauja knyga, vadovėliu;

22. Mokinių skatinimo tikslai:

22.1. padėkoti už puikius mokinių mokymosi pasiekimus (pusmetį, mokslo metus baigė labai gerais pažymiais, miesto, šalies, tarptautinėse olimpiadose, konkursuose, varžybose tapo nugalėtojais);

22.2. padėkoti už gerą pamokų lankomumą (mokinys per pusmetį nepraleido nė vienos pamokos be nepateisinamų ar kitų priežasčių);

22.3. padėkoti už aktyvią nesavanaudišką visuomeninę veiklą, naujas iniciatyvas;

22.4. padėkoti už aktyvų dalyvavimą klasės ir gimnazijos savivaldos veikloje;

22.5. padėkoti už padarytą ryškią mokymosi pažangą.

23. Mokinių skatinimo priemonės numatytos šių Taisyklių priede.

24. M**okinių drausminimo priemonės gali būti taikomos už:**

**24.1. mokymosi priemonių neturėjimą;**

24.2. netinkamą elgesį (pamokos trukdymą, nedalyvavimą ugdomojoje veikloje, savavališką išėjimą iš kabineto ir kt.) pamokų metu;

24.3. **naudojimąsi telefonais, mp3 (ar panašiais) grotuvais ar kitais ugdymo procese nereikalingais daiktais pamokų metu;**

**24.4. nuolatinį vėlavimą į pamokas;**

**24.5. pamokų praleidinėjimą be pateisinamos priežasties;**

**24.6. nepagarbų, įžūlų, žeminantį elgesį su mokytojais, mokiniais, kitais Gimnazijos bendruomenės nariais;**

**24.7. necenzūrinių žodžių vartojimą;**

**24. 8. dalyvavimą muštynėse, jų inicijavimą, organizavimą;**

**24.9. alkoholio, tabako, elektroninių cigarečių ar narkotinių medžiagų vartojimą ir platinimą gimnazijoje, jos teritorijoje ir prieigose;**

**24.10. azartinių lošimų organizavimą ir dalyvavimą juose;**

**24.11. tyčinį Gimnazijos turto sugadinimą;**

**24.12. svetimų daiktų pasisavinimą;**

**24.13. mokyklinės uniformos nedėvėjimą;**

**24.14. kitus Gimnazijos darbo tvarkos taisyklių, mokymosi sutarties pažeidimus.**

**25.** Mokiniams skiriamos nuobaudos, atsižvelgiant į padaryto pažeidimo sunkumą ir sukeltas pasekmes, mokinio kaltę ir į aplinkybes, kuriomis pažeidimas buvo padarytas. Mokinių drausminimo priemonės:

25.1. mokytojo, klasės vadovo, Gimnazijos direktoriaus pavaduotojų ugdymui įspėjimas, pastaba žodžiu, (pirmą kartą prasižengus);

25.2. klasės vadovo, mokytojo, direktoriaus pavaduotojo ugdymui ar kito Gimnazijos darbuotojo informacija tėvams (globėjams, rūpintojams) telefonu, žinute elektroniniame dienyne, tėvų (globėjų, rūpintojų) pakvietimas į Gimnaziją pokalbiui (pakartotinai prasižengus);

25.3. Gimnazijos direktoriaus pastabos įforminamas direktoriaus įsakymu (prasižengimams kartojantis);

25.4. Gimnazijos direktoriaus papeikimo įforminamas direktoriaus įsakymu (už dažnus pažeidimus);

25.5. mokinio elgesio svarstymas Vaiko gerovės komisijos posėdyje (už nuolatinius pažeidimus), dalyvaujant tėvams (globėjams), skiriant minimalios arba vidutinės priežiūros priemonę Lietuvos Respublikos švietimo ir mokslo ministro nustatyta tvarka; visos Vaiko gerovės komisijos siūlytos nuobaudos įforminamos direktoriaus įsakymu;

25.6. galimas perkėlimas į kitą mokyklą arba šalinimas iš Gimnazijos, tarpininkaujant Klaipėdos miesto savivaldybės administracijos Ugdymo ir kultūros departamento Švietimo skyriui;

26. Prieš skiriant nuobaudą, iš mokinio pareikalaujamas paaiškinimas dėl pažeidimo raštu. Su pasiaiškinimo turiniu turi susipažinti bent vienas iš mokinio tėvų.

27. Drausminė nuobauda mokiniui skiriama ne vėliau kaip per vieną mėnesį nuo tos dienos, kai pažeidimas paaiškėjo ir galioja 9 mėnesius nuo nuobaudos skyrimo dienos.

28. Mokiniams, be pateisinamos priežasties praleidusiems pamokas, skiriamos drausminės nuobaudos, vadovaujantis Gimnazijos direktorius įsakymu patvirtinta Mokinių pamokų lankomumo apskaitos ir gimnazijos nelankymo prevencijos tvarkos aprašu.

29. Jeigu mokinys pastebimas be uniformos, jam pareiškiama pastaba. Mokiniui sistemingai nedėvint uniformos, jam pareiškiamas papeikimas, išsiunčiant tėvams pranešimą apie dvišalės mokymo sutarties nesilaikymą, situacijai nesikeičiant – mokinių tėvai (globėjai, rūpintojai) kviečiami pokalbiui į Gimnaziją.

**VI. MOKINIŲ MAITINIMO IR BUDĖJIMO ORGANIZAVIMAS**

30. Mokiniams sudaromos galimybės pavalgyti Gimnazijos valgykloje.

31. Į valgyklą mokiniai įleidžiami nuo 8.30 val. iki 14.50 val.

32. Indus valgykloje mokiniai nusineša patys.

33. Iš valgyklos išsinešti stalo įrankius ir indus draudžiama.

34. Mokiniai, kuriems reikalingas gydytojo skirtas dietinis maitinimas, apie tai turi pranešti valgyklos vedėjui iš anksto. Pagal pateiktas gydytojo rekomendacijas ir esamas galimybes tokiam mokiniui bus suderinamas dietinis valgiaraštis.

35. 5-8 ir I-II gimnazijos klasių mokiniai budi klasėmis pagal administracijos nustatytą grafiką. Už klasės budėjimą atsako klasės vadovas. Vyresnysis klasės budintis mokinys užtikrina, kad visi budintys mokiniai sąžiningai atliktų savo pareigas ir turėtų skiriamuosius ženklus.

36. Budinčiam Gimnazijos vadovui ir budintiems mokytojams nustačius, kad mokiniai budėjo nepatenkinamai, klasei direktoriaus pavaduotojas ugdymui skiria dar vienos savaitės budėjimą.

37. Budinčių mokinių pareigos:

37.1. prižiūrėti tvarką, drausmę bei švarą Gimnazijoje; stebėti, kad mokiniai negadintų Gimnazijos inventoriaus;

37.2. pasibaigus pertraukai ar pamokoms, palikti tvarkingą budėjimo vietą;

37.3. informuoti budinčius mokytojus ar administraciją apie mokinių nedrausmingą elgesį;

37.4. įvykus nelaimingam atsitikimui, nedelsiant apie tai informuoti klasės vadovą ar budintį gimnazijos vadovą, jo pavaduotoją.

**VII. BAIGIAMOSIOS NUOSTATOS**

38**.** Gimnazijos direktoriaus įsakymu patvirtintosTaisyklės skelbiamos Gimnazijos tinklapyje ir informaciniame stende.

39. Taisyklės privalomos visiems mokiniams, už jų įgyvendinimą atsako kiekvienas mokinys asmeniškai.

40. Taisyklių pakeitimai tvirtinami Gimnazijos direktoriaus įsakymu.

41. Gimnazijos pedagogai ir mokiniai turi teisę inicijuoti Taisyklių pakeitimus:

41.1. pakeitimai derinami su mokinių parlamentu;

41.2. per dvi pirmąsias rugsėjo savaites nuo šių Taisyklių patvirtinimo arba per savaitę nuo kito galimo Taisyklių pakeitimo per mokslo metus mokiniai privalo pasirašytinai susipažinti su Taisyklėmis klasės valandėlių metu.

42. Priimtą į Gimnaziją mokinį su Taisyklėmis pasirašytinai supažindina klasės vadovas.

43. Gimnazijos pedagogai, mokinių savivaldos atstovai turi teisę pakartotinai supažindinti mokinius su Taisyklėmis, jei pastebi, kad mokiniai nevykdo joje išdėstytų reikalavimų.

\_\_\_\_\_\_\_\_\_\_\_\_\_\_\_\_\_\_\_\_\_\_\_

Klaipėdos Hermano Zudermano gimnazijos

mokinių vidaus tvarkos taisyklių

priedas

**KLAIPĖDOS HERMANO ZUDERMANO GIMNAZIJOS**

**MOKINIŲ SKATINIMO PRIEMONĖS IR KRITERIJAI**

|  |  |  |  |
| --- | --- | --- | --- |
| **Eil. Nr.** | **Skatinimo priemonė** | **Skatinimo kriterijus** | **Pastabos**  (kas siūlo, kas skiria) |
| 1. | Mokytojo, klasės vadovo, Gimnazijos direktoriaus ar jo pavaduotojo ugdymui, pagalbos mokiniui specialisto žodinis pagyrimas,  padėka, įrašas elektroniniame dienyne mokiniui ir jo tėvams (globėjams, rūpintojams) | Už mokslo, elgesio, lankomumo, kitos veiklos pažangą | Dėstantis mokytojas, klasės vadovas, Gimnazijos direktorius ar jo pavaduotojas ugdymui, pagalbos mokiniui specialistas |
| 2. | Klasės vadovo žodinė padėka klasės valandėlėje, padėkos raštas | Už puikų budėjimą, labai gerą pamokų lankomumą, iniciatyvą klasės veikloje, pagalbą klasės vadovui | Klasės vadovas |
| 3. | Padėkos įrašas gimnazijos internetinėje svetainėje | Už prizines vietas konkursuose, olimpiadose, varžybose (gimnazijos, miesto, rajono, regiono, respublikos, tarptautinėse) | Mokytojas, ruošęs mokinius, paruošia informaciją ir elektroniniu paštu pateikia asmeniui, atsakingam už internetinės svetainės veiklą |
| 4. | Padėkos įrašas gimnazijos informacinių televizorių ekranuose | Už prizines vietas konkursuose, olimpiadose, varžybose (gimnazijos, miesto, rajono, regiono, respublikos, tarptautinėse) | Mokytojas, ruošęs mokinius, paruošia informaciją ir elektroniniu paštu pateikia asmeniui, atsakingam už įrašus gimnazijos informacinių televizorių ekranuose |
| 5. | Nuotrauka gimnazijos stenduose „Mokykla jais didžiuojasi” (5-8 ir I-IV gimnazijos kl. - II a. fojė, pradinių kl. – I a. koridoriuje) | Už puikų ir labai gerą mokymąsi | Klasės vadovas |
| 6. | Gimnazijos direktoriaus įsakymas, padėkos raštas | Už prizines vietas konkursuose, olimpiadose, varžybose (miesto, rajono, regiono, respublikos, tarptautinėse) | Mokytojas, ruošęs mokinius, informuoja Gimnazijos direktorių, teikia Gimnazijos direktorius ar jo pavaduotojas ugdymui |
| 7. | Renginio organizatorių padėkos raštas | Už dalyvavimą renginyje ir prizines vietas | Renginio organizatoriai |
| 8. | Bendras visų mokinių pakvietimas į “Arbatėlę su gimnazijos vadovais” mokslo metų pabaigoje | Už aktyvią veiklą, naujas iniciatyvas, gerus darbus gimnazijos labui | Klasės vadovas informuoja Gimnazijos direktorių ar jo pavaduotoją ugdymui |
| 9. | Klasės mokinio nominacija „Zudermano žvaigždė” (5-8 ir I-IV gimnazijos kl.) ir specialus prizas (jei yra galimybė) | Už labai gerą mokymąsi, pamokų lankomumą, elgesį, visuomeninę veiklą, atstovavimą gimnazijai per visus mokslo metus | Renka klasės vaikai, klasės vadovas informuoja organizatorius |
| 10. | Padėkos raštas abiturientui | Už puikų ir labai gerą mokymąsi, pamokų lankomumą, elgesį, visuomeninę veiklą, atstovavimą gimnazijai per visus mokslo metus | Siūlo klasės vadovas, teikia Gimnazijos direktorius |
| 11. | Rėmėjų dovanos, bilietai į kultūrinius renginius, pažintinės išvykos 1-5 kl. ir 6-8, I-III gimnazijos kl. mokiniams (jei yra galimybė) | Už geriausius mokslo metų sistemingus pasiekimus (pažangumą, aktyvumą, lankomumą, pasiekimus olimpiadose, konkursuose, varžybose) | Išvykai iš klasės renkama po 2 mokinius;  klasės vadovas siūlo Gimnazijos direktoriuiar jo pavaduotojui ugdymui |
| 12. | Vardinė stipendija III-IV gimnazijos kl. mokiniui (jei yra galimybė) | Už geriausius mokslo metų sistemingus pasiekimus (pažangumą, aktyvumą, lankomumą, pasiekimus olimpiadose, konkursuose, varžybose) | Klasės vadovas pateikia informaciją Gimnazijos direktoriui ar jo pavaduotojui ugdymui, galutinį sprendimą priima gimnazijos taryba |
| 13. | Atminimo dovanėlė (jei yra galimybė) | Už kilnų, drąsų poelgį | Klasės vadovas informuoja Gimnazijos direktorių ar jo pavaduotoją ugdymui |
| 14. | Vienkartinis dovanų kuponas 1-4 kl. mokiniui, sutiekiantis teisę neatlikti namų darbų | Už papildomus darbus klasės veikloje | Pradinių klasių vadovas |
| 15. | Mokinio darbų eksponavimas gimnazijos viešose erdvėse | Už dalyvavimą įvairiose miesto ir šalies parodose | Mokytojas, ruošęs mokinius |